{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":7,"n_cols":6,"rows_kept":7,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - SAVJETOVANJE O PRAVILNIKU O IZMJENAMA I DOPUNAMA PRAVILNIKA O IZRADI PROCJENE RIZIKA"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Savez samostalnih sindikata Hrvatske","PRAVILNIK O IZMJENAMA I DOPUNAMA PRAVILNIKA O IZRADI PROCJENE RIZIKA,\nČlanak 1.","Protivimo se prijedlogu sadržanom u članku 1. kojim bi se u članku 1. Pravilnika iza stavka 3. dodao novi stavak 4., a kojom odredbom bi se poslodavac oslobodio obveze procjenjivanja rizika za administrativne, uredske i slične poslove koje radnik povremeno obavlja kod kuće, a koje ujedno obavlja i u prostoru poslodavca.\n\nNaime, obveza procjene rizika za sve poslove koji se obavljaju u prostoru poslodavca, ali i u drugim prostorima koji nisu prostori poslodavca proizlazi iz Zakona o zaštiti na radu i Direktive 89/391/EEZ, pa smatramo da je predložena odredba suprotna istim. Smatramo da treba procjenjivati rizike za administrativne, uredske i slične poslove koje radnik povremeno obavlja kod kuće jer čimbenici radnog okruženja utječu na pojavu rizika i njihovu procjenu.\nNadalje, predlagatelj ove promjene ničime ne definira koji su to administrativni, uredski i slični poslovi. Poznato je da administrativni i uredski poslovi radnike izlažu mišično-koštanim rizicima i rizicima vida, te smatramo da ih je potrebno procjenjivati i u slučaju da se takav rad odvija u kući radnika, osobito stoga što iz procjene rizika proizlazi plan mjera zaštite na radu kako bi se radnici zaštitili od štetnog utjecaja.","Prihvaćen","Prihvaća se. Nakon održanog sastanka sa socijalnim partnerima od 11. prosinca 2019. definiran je novi izričaj odredbe, koji je ujedno i  usuglašen sa Državnim inspektoratom, a koji glasi:\n„(4) Poslodavac nema obvezu dokumentiranja procjene rizika za poslove koje radnik povremeno obavlja na izdvojenom mjestu rada, ako su to administrativni, uredski i slični poslovi za koje je u skladu s odredbama ovoga Pravilnika prethodno procijenjen i dokumentiran mali rizik i koje radnik redovito obavlja u prostoru poslodavca.“\nPredstavnica SSSH-a je putem elektroničke pošte od 16. prosinca 2019. potvrdila da je prihvatljiva predložena izmjena Pravilnika."]
[2,"Nezavisni hrvatski sindikati","PRAVILNIK O IZMJENAMA I DOPUNAMA PRAVILNIKA O IZRADI PROCJENE RIZIKA,\nČlanak 1.","Članak 1. predloženog Pravilnika o izmjenama i dopunama pravilnika o izradi procjene rizika nije u skladu sa Zakonom o radu (NN 93/14 i 127/17), Zakonom o zaštiti na radu (NN 71/14, 118/14, 154/14, 94/18 i 96/18), kao niti Direktivom vijeća (89/391/EEZ) o uvođenju mjera za poticanje poboljšanja sigurnosti i zdravlja radnika na radu. \nZakon o radu u članku 17. određuje sadržaj ugovora o radu na izdvojenom mjestu rada te obveze poslodavca u vezi rada radnika na izdvojenom mjestu rada, odnosno, između ostalog, kod kuće radnika. U stavku 5. istog članka propisuje se obveza poslodavca da radniku osigura sigurne uvjete rada, a radniku da se pridržava svih sigurnosnih i zdravstvenih mjera, u skladu s posebnim zakonima i drugim propisima. U članku 17. nije navedena iznimka od obveze poslodavca da osigura radniku sigurne uvjete rada kada radnik poslove obavlja kod svoje kuće, u smislu poslova koje obavlja ili dijela radnog vremena koje radi kod kuće. Dakle, obveza poslodavca stoji bez obzira radi li radnik povremeno kod kuće i bez obzira kakve poslove obavlja, a bez procjene rizika kao temeljnog dokumenta zaštite na radu, teško se mogu osigurati sigurni uvjeti rada. \nZakon o zaštiti na radu određuje izdvojeno mjesto rada kao mjesto rada u kojem radnik ugovoreni posao obavlja kod kuće ili u drugom prostoru koji nije prostor poslodavca. Iznimke od primjene odredbi Zakona navedene su u članku 4. Zakona, u kojem nema nikakvog izuzetka za povremeni rad od kuće za obavljanje administrativnih, uredskih ili sličnih poslova. \nČlanak 18. Zakona o zaštiti na radu propisuje obvezu poslodavca, uzimajući u obzir poslove i njihovu prirodu, procjenjivati rizike za život i zdravlje radnika i osoba na radu, osobito u odnosu na sredstva rada, radni okoliš, tehnologiju, fizikalne štetnosti, \nkemikalije, odnosno biološke agense koje koristi, uređenje mjesta rada, organizaciju procesa rada, jednoličnost rada, statodinamičke i psihofiziološke napore, rad s nametnutim ritmom, rad po učinku u određenom vremenu (normirani rad), noćni rad, psihičko radno opterećenje i druge rizike koji su prisutni, radi sprječavanja ili smanjenja rizika. Činjenica da netko radi isti posao kod kuće ili u prostoriji poslodavca, ne znači da su rizici isti pa da se oni ne moraju procjenjivati kod kuće radnika. Na primjer, uređenje mjesta rada nije jednako u prostorijama poslodavca i kod kuće radnika.\nTakođer, ovakva odredba je protivna samoj svrsi Zakona o zaštiti na radu propisanoj u članku 1. stavku 2. kao sustavnom unaprjeđivanju sigurnosti i zaštite zdravlja radnika i osoba na radu, sprječavanju ozljeda na radu, profesionalnih bolesti i bolesti u vezi s radom, jer izuzimanje procjene rizika u odnosu na rad kod kuće nije način sustavnog unaprjeđenja sigurnosti i zaštite zdravlja na radu već upravo suprotno. \nOsim što nije usklađena sa Zakonom o radu i Zakonom o zaštiti na radu, propisima iz nadležnosti Ministarstva rada i mirovinskoga sustava, postavlja se pitanje priznavanja ozljede na radu koja bi se dogodila dok je radnik radio kod kuće. Pravilnik o pravima, uvjetima i načinu ostvarivanja prava iz obveznog zdravstvenog osiguranja u slučaju ozljede na radu i profesionalne bolesti (NN 75/14, 154/14, 79/15, 139/15, 105/16, 40/17, 66/17, 109/17, 132/17, 119/18 i 41/19) u članku 41. st.4. navodi da ako je nastanak ozljede ili bolesti vezan uz proces rada na izdvojenom mjestu rada u smislu propisa o radu i zaštiti na radu, uz prijavu iz stavka 1. i dokumentaciju iz stavka 3., prilaže se obvezno i ugovor o radu kojim se, u skladu s propisima o radu, dokazuje status radnika na izdvojenom mjestu rada, potvrda poslodavca s evidencijom o radnom vremenu te zapisnik o inspekcijskom nadzoru nadležnog tijela, ako je nadzor obavljen ili drugi dokaz kojim se mogu utvrditi uvjeti rada na izdvojenom mjestu rada koji su uređeni propisima o radu i zaštiti na radu (primjerice zapisnik o provedenom unutarnjem nadzoru, izvješće o provedbi mjera zaštite na radu na izdvojenom mjestu rada i sl.). Dakle, ako nema procjene rizika, nema niti mjera zaštite na radu, a time niti priznavanja moguće ozljede na radu. \nTakođer, što se tiče samog izričaja predložene odredbe, kakvi su to administrativni, uredski i slični poslovi te kako se definira povremenost obavljanja poslova kod kuće?","Prihvaćen","Prihvaća se.Vidjeti odgovor na komentar SSSH. \nPredstavnica NHS-a je putem elektroničke pošte od 16. prosinca 2019. potvrdila da je prihvatljiva predložena izmjena Pravilnika."]
[3,"CVETAN KOVAČ","PRAVILNIK O IZMJENAMA I DOPUNAMA PRAVILNIKA O IZRADI PROCJENE RIZIKA,\nČlanak 1.","Mišljenja sam da  uvrštavanje predloženog sadržaja novog stavka 4. predmetnog pravilnika (kao provedbenog akta donesenog temeljem zakonskih odredbi) predstavlja nesuglasje sa zakonskim odredbama i grubo kršenje odredbi Zakona o radu i Zakona o zaštiti na radu.\nNaime, ZOR u članku 17. propisuje obavezni sadržaj pisanog ugovora o radu na izdvojenom mjestu, odnosno potvrde o sklopljenom ugovoru o radu za obavljanje poslova kod kuće radnika ili u drugom prostoru koji nije prostor poslodavca. Taj ugovor, u odnosu na ugovore koje potpisuju radnici koji rade u prostoru poslodavca, mora sadržavati  i dodatne podatke o radnom vremenu, strojevima, alatima i opremi za obavljanje poslova koje je poslodavac dužan nabaviti, instalirati i održavati kao i uporabi vlastitih strojeva, alata i druge opreme radnika i naknadi troškova u vezi s tim. Osim toga, treba sadržavati i podatke o naknadi drugih troškova radniku vezanih uz obavljanje posla te načinu osposobljavanja i stručnog usavršavanja radnika.\nRad kod kuće, što može uključivati kuću, stan ili neki drugi prostor za boravak smatra se izdvojenim mjestom rada, a moguća je npr. situacija da ugovorene poslove radnik obavlja u prostoru koji je sam radnik unajmio, u kojem slučaju se radi o obavljanju poslova u prostoru koji nije prostor poslodavca, tj. radi se također o izdvojenom mjestu rada. \nUvažavajući navedeno, izdvojeno mjesto rada (rad kod kuće) je također mjesto rada i poslodavac je na istom obvezan primjenjivati odredbe Zakona o zaštiti na radu i propisa donesenih na temelju njega (predmetni Pravilnik), bez obzira na učestalost i trajanje rada na tom mjestu rada.\nZaključno, mišljenja sam da je poslodavac u obvezi izraditi procjenu rizika za sve poslove koje radnici obavljaju uključujući i poslove na izdvojenom mjestu rada (rad kod kuće) te je na temelju procjene rizika poslodavac obvezan osposobiti radnika za rad na siguran način. Poslodavac bi svakako trebao osigurati obavještavanje, razmjenu informacija i suradnju između radnika, ovlaštenika i stručnjaka zaštite na radu te dati radniku upute o postupanju u slučaju promjena na mjestu rada ( pa i na izdvojenom mjestu rada- rad kod kuće), odnosno neželjenih događaja koji mogu utjecati na provođenje zaštite na radu, na koji način će u najvećoj mogućoj mjeri biti osigurano ispunjenje propisanih obveza zaštite na radu.","Prihvaćen","Prihvaća se. Vidjeti odgovor na prethodna dva komentara.\nGospodin Cvetan Kovač je također iz sastava NHS-a koji je potvrdio zadnji Prijedlog izmjene i dopune Pravilnika."]
[4,"Savez samostalnih sindikata Hrvatske","PRAVILNIK O IZMJENAMA I DOPUNAMA PRAVILNIKA O IZRADI PROCJENE RIZIKA,\nČlanak 5.","Predlažemo da se članak 5. kojim se mijenja stavak 1. članka 12. Pravilnika obvezno dopuni na način da procjena rizika mora sadržavati materijalni dokaz da su radnici odnosno povjerenik radnika za zaštitu na radu koji zastupa radnike koji obavljaju poslove za koje se procjenjuju rizici, sudjelovali pri procjenjivanju rizika.","Nije prihvaćen","Primjedba nije osnovana jer je predmetno pitanje (materijalni dokaz o sudjelovanju u procjenjivanju rizika) regulirano čl. 6. Zakona o izmjenama i dopunama Zakona o zaštiti na radu (NN, br. 94/18 I 96/18) kroz pojam “imati dokumentirane informacije” o postupku procjene rizika, pa isto pitanje ne treba biti predmetom Pravilnika"]